«Καλύτερα να έχης εις την χώραν σου σχολείον ελληνικόν παρά να έχης βρύσες και ποταμούς, διότι η βρύσις ποτίζει το σώμα, το δε σχολείον ποτίζει την ψυχήν, το σχολείον ανοίγει τες εκκλησίες, το σχολείον ανοίγει τα μοναστήρια»

   Με αυτά τα λόγια, αγαπητά μου παιδιά και αξιότιμοι κύριοι Εκπαιδευτικοί, ο Άγιος Κοσμάς ο Αιτωλός προετοίμασε τον αγώνα της Εθνικής μας Παλιγγενεσίας, τα 200 έτη από την έκρηξη του οποίου ετοιμαζόμεθα οι Πανέλληνες να εορτάσουμε.

Αυτή την προτροπή τήρησε η Ιερά μας Μονή, όχι μόνο στο παρελθόν, όταν ανέλαβε τη μισθοδοσία δασκάλου για τα παιδιά της Άνω Μεράς, αλλά και επ’  εσχάτων, όταν με την έγκριση της Ιεράς μας Μητροπόλεως, παραχώρησε Μοναστηριακές εκτάσεις για την ανέγερση Εκπαιδευτηρίων στην Άνω Μερά!

    Αυτά τα λόγια ενωτίσθηκε ο ευγενής Μυκόνιος Ευεργέτης κ. Γεώργιος Δακτυλίδης και χορήγησε την ανέγερση του κοσμήματος αυτού της Άνω Μεράς, του Γυμνασιακού Συγκροτήματος με τις προσαρτημένες κατοικίες των Εκπαιδευτικών.

    Καθώς σήμερα αρχίζει μία νέα σελίδα στα Εκπαιδευτικά δρώμενα της Άνω Μεράς, έστω και κάτω από ιδιαίτερες συνθήκες, ας ευχαριστήσουμε τον φιλογενή, ευπατρίδη και φιλοπρόοδο κ. Γεώργιο Δακτυλίδη, τη σύζυγο και στήριγματου όλα αυτά τα χρόνια κα Ελευθερία και τα παιδιά τους Παναγιώτη, Μάρκο, Ευάγγελο και Μάριο μετά των εκλεκτών οικογενειών τους για την δαψιλή προσφορά τους στην Εκπαιδευτική Κοινότητα της Άνω Μεράς και ας ευχηθούμε η Παναγία μας η Τουρλιανή η προστάτιδα και έφορος μας να χαρίζει σε όλους, παιδιά, εκπαιδευτικούς  και γονείς, υγεία, φώτιση και κάθε ευλογία, ώστε να διέλθουν τη νέα σχολική χρονιά με πρόοδο, ασφάλεια και δημιουργία!

Ευλογημένο το νέο σχολικό έτος!